דפנה אילת

דפנה אילת (19 ביוני 1938 – 4 בנובמבר 2002) הייתה מלחינה, פזמונאית, משוררת, שחקנית ומתרגמת ישראלית. כתבה למבצעים רבים ובהם חוה אלברשטיין, שאיתה עבדה במשך שנים רבות.

ביוגרפיה
אילת נולדה בתל אביב לשחקנית שושנה דוידון לבית וייס, ילידת גרודק יגילונסקי וליעקב דוידון, יליד בוברויסק מחזאי, סאטיריקן ובעל בתי הקולנוע התל אביביים גן רינה ובית העם. היא למדה בבית הספר למשחק בית צבי והלחנה אצל פאול בן-חיים.

אילת כתבה שירים רבים בין השאר עבור שלישיית גשר הירקון ואריק איינשטיין. שיתוף הפעולה שלה עם איינשטיין הוביל לאלבום הסולו הראשון שלו, אריק איינשטיין שר בשבילך, שיצא ב-1966. לאלבום זה כתבה אילת אחד עשר שירים והלחינה שישה.

בין פזמוניה המוכרים: "אל תבכי ילדה", "הגשם מתופף" (שניהם מאלבום הבכורה של איינשטיין), "הדרך לאי שם", "הכל בגלל האהבה", "בגלל הלילה" (מילים: תרצה אתר), "סולווג", "שיר עולה", "בת עשרים ושש" ו"בלדה לבת הטוחן". הלחינה את "משירי ארץ אהבתי" של לאה גולדברג. אילת העניקה משיריה לאלבום הבכורה של שלמה ארצי ולמבצעים נוספים שהבולטת שבהן היא חוה אלברשטיין, איתה עבדה במשך שנים רבות. כמו כן, הלחינה מוזיקה לתוכניות טלוויזיה, בהם קלאסיקות ישראליות כמו "רגע עם דודלי", "פרפר נחמד" ו"פלאי קלעים".

אילת תרגמה וכתבה לשלישיית גשר הירקון ולהרכבים נוספים. מאוחר יותר עברה לתרגום מחזות, ותרגמה מחזות רבים, ביניהם: "אומנות המשחק", "אגדת אוהבים", "הנערה מן הכפר", "חסיה היתומה".

כמו כן, שיחקה בסרטים ומחזות שהידוע בהם הוא סרטו של אורי זוהר "חור בלבנה".

בחודש יולי 1998 התארחה בפרק של "פרפר נחמד" יחד עם שירה ווס.

בשנת 2002 חלתה בסרטן הלבלב. היא פנתה בתלונה למשרד הבריאות על התנהלותה של מערכת השר"פ בבית החולים איכילוב בתל אביב, ובעקבות זאת פתח משרד הבריאות בבדיקה ובסיומה פרסם את מסקנתו לפיה השר"פ בבית חולים איכילוב הפך למנגנון לא חוקי להקדמה ולקיצור תורים לבדיקות ולטיפולים.

אילת נפטרה ממחלתה ב-4 בנובמבר 2002. הייתה נשואה למשה בן-שושן ואם לשלוש בנות.

קישורים חיצוניים

 דפנה אילת, באתר "הבימה"
 דפנה אילת, דף "שיר הזמן", באתר פייסבוק
 
 דפנה אילת באסופת "מלחיני משוררים ישראלים" בעריכת דודו אלהרר, האתר של נילי דגן

הערות שוליים

פזמונאיות ישראליות
מתרגמות ישראליות
מתרגמים ישראלים
מתרגמות לעברית
מתרגמים לעברית
שחקניות תיאטרון ישראליות
שחקני תיאטרון ישראלים
חברות להקת גייסות השריון
חברי להקת גייסות השריון
מלחינות ישראליות
מלחינים ישראלים
ישראליות שנולדו ב-1938
ישראלים שנולדו ב-1938
ישראליות שנפטרו ב-2002
ישראלים שנפטרו ב-2002
אישים הקבורים בבית הקברות הישן בהרצליה